ข้อใดกล่าวถึงธีมการลงทุน High Demand Sector ไม่ถูกต้อง
ก. มีการเติบโตตามกระแสการเปลี่ยนแปลงหลักของโลก

ข. ตลาดหุ้นที่มีแนวโน้มจะ Outperform ต้องเป็นตลาดหุ้นของประเทศที่เศรษฐกิจยังมีอัตราการขยายตัวของ GDP อยู่ในระดับที่สูง

ค. ธนาคารทิสโก้เลือกกลุ่ม Healthcare ซึ่งเป็นกลุ่มธุรกิจที่ได้อานิสงส์จากนวัตกรรมทางการแพทย์ที่ก้าวหน้าขึ้นอย่างรวดเร็ว

ง. การเลือกอุตสาหกรรมที่หุ้นจะ Outperform ตลาดในช่วงเศรษฐกิจชะลอตัว ควรเน้นลงทุนกลุ่มสินค้าและบริการที่มีความต้องการใช้งานในระดับสูง
คำตอบได้แก่ ข.  เพราะว่าตลาดหุ้นที่มีแนวโน้มจะ Outperform ต้องเป็นตลาดหุ้นของประเทศที่เศรษฐกิจยังมีอัตราการขยายตัวของ GDP อยู่ในระดับที่สูง กล่าวถึงธีมการลงทุน High Potential Country ส่วนข้ออื่น ๆ กล่าวถึงธีมการลงทุน High Demand Sector ได้ถูกต้อง

ธีมการลงทุน High Demand Sector การเลือกอุตสาหกรรมที่หุ้นจะ Outperform ตลาดได้ในช่วงเศรษฐกิจชะลอตัว ควรเน้นลงทุนในกลุ่มที่สินค้าและบริการที่มีความต้องการใช้งานอยู่ในระดับสูง และเติบโตตามกระแสการเปลี่ยนแปลงหลัก (Megatrends) ของโลก ซึ่งจะส่งผลให้รายได้และกำไรของธุรกิจไม่เปลี่ยนแปลงตามภาวะเศรษฐกิจ โดยธนาคารทิสโก้เลือก

กลุ่ม Healthcare เป็นกลุ่มธุรกิจที่ได้อานิสงส์จากสังคมผู้สูงอายุและนวัตกรรมทางการแพทย์ที่ก้าวหน้าขึ้นอย่างรวดเร็ว สะท้อนจากยอดการใช้จ่ายทางด้านการแพทย์ทั่วโลกที่มีแนวโน้มเติบโตขึ้นอย่างต่อเนื่องในปี 2023 นอกจากนี้ธุรกิจการแพทย์ยังมีจุดแข็งในเรื่องผลประกอบการที่มีความสม่ำเสมอ ไม่ผันผวนตามภาวะเศรษฐกิจ และเติบโตอย่างแข็งแกร่งสวนทางกับภาวะเศรษฐกิจถดถอยได้ทุกครั้ง อีกทั้งบริษัทส่วนใหญ่ในอุตสาหกรรมยังมีอำนาจในการปรับราคาสินค้าขึ้นตามเงินเฟ้อ (Pricing Power) อีกด้วย ยกตัวอย่างเช่น กลุ่ม Biotechnology และ กลุ่ม Health Care Equipment & Services ซึ่งมีอัตราการเติบโตของกำไรในช่วง Recession เฉลี่ยสูงถึง 11% และ 7% ตามลำดับ

กลุ่ม Technology ธุรกิจ Software & Services ถือเป็นหุ้นกลุ่ม Technology ที่มีการเติบโตของกำไรที่สม่ำเสมอตลอดช่วง 20 ปีที่ผ่านมา แม้ในช่วง Recession เนื่องจากเป็นธุรกิจที่มีรายได้ประจำ (Recurring Income) เป็นสัดส่วนที่สูงจากการ Subscription ของฐานลูกค้าเดิมที่ใช้งานประจำ และยังมีการเติบโตของรายได้อย่างต่อเนื่องจากการขยายตัวของฐานลูกค้าใหม่ ยกตัวอย่างเช่น กลุ่ม Cloud Computing และ Cybersecurity ซึ่งเป็นธุรกิจที่เติบโตตามเทรนด์ของ Digital Transformation ที่องค์กรทั่วโลกมีการลงทุนในระบบเทคโนโลยีเพื่อเพิ่มขีดความสามารถในการแข่งขันและลดต้นทุนการดำเนินงานในระยะยาว

กลุ่ม Utilities & Infrastructure ถือเป็นอีกหนึ่งกลุ่มที่เป็นสินค้ามีความจำเป็นและมี Demand ที่สม่ำเสมอ ไม่แกว่งตัวตามภาวะเศรษฐกิจ อีกทั้งยังได้รับแรงหนุนจากภาวะขาดแคลนพลังงานที่ได้รับผลกระทบจากสงครามระหว่างรัสเซียกับยูเครนที่ยังคงยืดเยื้อ ส่งผลให้รัฐบาลหลายประเทศทั่วโลกทั้งสหรัฐฯ ยุโรป และจีน ปรับนโยบายหันมาให้ความสำคัญกับการลงทุนด้านพลังงานสะอาด เพื่อเป็นการแก้ปัญหาการขาดแคลนพลังงาน ลดการพึ่งพาพลังงานเชื้อเพลิงแบบดั้งเดิมเพื่อเปลี่ยนผ่านเศรษฐกิจเข้าสู่การเป็น Net Zero Carbon ในระยะยาว
ความรู้ทางการเงิน,ตลาดการเงิน & ผลิตภัณฑ์และบริการทางการเงิน